יהודה דרעי

הרב יהודה דרעי (ג' באב ה'תשי"ז, 31 ביולי 1957 – ג' בתמוז ה'תשפ"ד, 9 ביולי 2024) היה רבה הראשי של באר שבע וחבר מועצת הרבנות הראשית לישראל.

== ביוגרפיה ==
נולד בעיר מקנס שבמרוקו, לאליהו ואסתר לבית אזוגי. הוריו התגוררו באחד הרבעים החדשים המבוססים בעיר, והושפעו מהתרבות הצרפתית. אביו היה בעל עסק חייטות מצליח, ומשפחתו ניהלה אורח חיים מסורתי ולא נחשבה דתית. בגיל 5 החל ללמוד בבית הספר אוצר התורה ששילב לימודים כלליים עם לימודים יהודיים. ב-1968, בגיל 10, עלתה משפחתו לישראל בגל העלייה שהחל עם סיום מלחמת ששת הימים, והשתקעה בבת ים.

דרעי נשלח ללמוד בבית ספר ממלכתי דתי בראשון לציון, אך הפסיק לבקר בו לאחר חודש בשל קשיי השתלבות. לאחר כחצי שנה של חוסר מעש, שבהם כמעט ולא עזב את ביתו בשל חששם של הוריו שיושפע מהשכונה שהפשע והנחשלות פשו בה, שוכנעו הוריו על ידי פעילים חרדים מ"חבר הפעילים", שפעלו בקרב העולים החדשים, להכניס אותו ואת אחיו הצעיר אריה ל"מתיבתא" חרדית בחדרה שכללה פנימייה, אביו התייעץ עם רב העיר בת ים דאז הרב אליהו בקשי דורון שעודדו לעשות את המהלך. לאחר כשלש שנים, ב-1973, נסגרה הפנימייה והוא עבר יחד עם עשרות מתלמידיה לישיבה החרדית הספרדית פורת יוסף בירושלים. בהמשך עבר לישיבת עטרת ישראל הליטאית.

תחילה כיהן כרבה של שכונת רמות בירושלים, שם גם עמד בראשות כולל אברכים קול יהודה שהקים בעזרת אחיו.

בשנת 1997 התמנה לרב העיר באר שבע ומתוקף כך כחבר מועצת הרבנות הראשית. שימש כיו"ר הוועדה למועצות דתיות, סת"ם, מילה ומיסיון ויו"ר ועדה לאישור מועמדים לבחינות בדיינות.

ב-2005 התמודד לתפקיד הרב הראשי של תל אביב-יפו מול הרב ישראל מאיר לאו אולם הפסיד לאחרון.

ב-2014 הגיש את מועמדותו לתפקיד הרב הראשי הספרדי של ירושלים אך פרש לפני ההצבעה.

היה בקשרים טובים עם רבני זרם הציונות הדתית והיה אורח כבוד מדי שנה ביום ירושלים בישיבת מרכז הרב.

ב-2016 נאבק נגד קיום מצעד הגאווה בבאר שבע ברחוב הראשי ונגד לבוש לא הולם במצעד.

ב-2024, לקראת הבחירות לרבנות הראשית לישראל הכריז שיתמודד לתפקיד הראשון לציון והרב הראשי לישראל הספרדי.<ref></ref><ref></ref>

ביוני 2024 אושפז במחלקה לטיפול נמרץ בהדסה עין כרם במצב קשה. נפטר בג' בתמוז ה'תשפ"ד, 9 ביולי 2024 הוא נקבר בבית העלמין סנהדריה בירושלים.

בהלווייתו הצהיר הרב הראשי לישראל לשעבר, הראשון לציון הרב יצחק יוסף כי בנו הרב אברהם, ימלא את מקומו כרב העיר באר שבע. גם הראשון לציון הרב שלמה משה עמאר בביקורו בישיבת אוהל בנימין בעיר באר שבע אמר שהוא ממשיך דרכו.<ref></ref> בפועל מונה רב העיר אופקים הרב עמרם אוחיון, לממלא מקומו.<ref></ref>

=== כולל קול יהודה ===
הרב יהודה דרעי עמד בראש עמותת "קול יהודה" שניהלה כולל אברכים. בחודש יולי 1989 העבירה עיריית ירושלים לעמותה 400,000 שקל. העברת הכסף בוצעה ללא אישור וועדת הכספים ומועצת העיר, וזאת לאחר שאריה דרעי כמנכ"ל משרד הפנים, התחייב להגדיל את תקציב עיריית ירושלים בתמורה.

בית משפט השלום בירושלים, בפסק דין שניתן פה אחד קבעו השופטים שולמית דותן, חיים לחוביצקי ואהרון פרקש: "(אריה) דרעי העמיד עצמו בניגוד עניינים חריף וחמור. נדמה לנו שמצב עניינים כזה לא יכול להתקבל כמעשה כשר, כי אם כמעשה שבו יסוד של ניוון מוסרי, לאמור, של שחיתות".

=== חיים אישיים ===
היה נשוי למרים בתו של רבי יצחק טולדנו, גיסו הרב מרדכי טולדנו חתן מרן הגר<nowiki></nowiki>ע יוסף. בניו נשואים לבנות של הרב אברהם יוסף, הרב יצחק יוסף וח"כ אריאל אטיאס. בנותיו נשואות לרב עובד צמח, לרב שלמה רבין אב"ד לקהילות הבוכרים בארצות הברית וקנדה לרב אביחי אילוז, לרב דוד כהן ולרב שמואל לוי. אחיו הוא יו"ר מפלגת ש"ס אריה דרעי.

== מספריו ==
* אמרי יהודה - ילקוט מאמרים ושיחות מוסר מדברי רבותינו בש"ס ובמדרשי חז"ל (2 חלקים).
* אמרי יהודה - הגדה של פסח.
* אמרי יהודה - הנישואין בהלכה ובאגדה.
* אבני עזר - על שולחן ערוך (2 חלקים).
* שו"ת משנת עזר - על שולחן ערוך.
* חגים וזמנים - ילקוט מאמרים ופסקי הלכות על סדר המועדים (2 חלקים).
* וזאת ליהודה - אסופת מאמרים, פסקי הלכה, תקנות והנהגות, אגרות ומכתבים.
* נתיבי הוראה - הלכות איסור והיתר.

== לקריאה נוספת ==
* יצחק שתיל, "רבני באר שבע ומוליכי דרכה", ה'תשע"ב, עמ' 59–60

== קישורים חיצוניים ==

* 
* [https://www.youtube.com/watch?v=N5rQFaq0-F0 הרב יהודה דרעי, כשרות עדי קידושין והנהגותיו של רבי עובדיה יוסף זצ"ל]
* 
* [https://www.inn.co.il/tags/הרב_יהודה_דרעי כל הכתבות על הרב יהודה דרעי], באתר ערוץ 7
* [https://www.kikar.co.il/הריאיונות/shwiuy במלאת ה׳שלושים׳ לרבה של באר שבע: הרבנית מרים דרעי נפרדת - בריאיון אישי מיוחד] באתר כיכר השבת

== הערות שוליים ==

קטגוריה:ישראלים ילידי מרוקו
קטגוריה:עולים בשנות ה-1960
קטגוריה:באר שבע: רבנים ראשיים
קטגוריה:חברי מועצת הרבנות הראשית
קטגוריה:ירושלים: רבני שכונות
קטגוריה:רבנים ספרדיים ישראלים
קטגוריה:מחברי ספרי שו"ת ישראלים
קטגוריה:בוגרי ישיבת פורת יוסף
קטגוריה:ראשי כולל אברכים ישראלים
קטגוריה:רמות אלון: רבנים
קטגוריה:אבות בתי דין
קטגוריה:יהודים הקבורים בבית הקברות סנהדריה
קטגוריה:ישראלים שנולדו ב-1957
קטגוריה:ישראלים שנפטרו ב-2024